Det kan næppe overraske, at udenlandske klubber har fået øjnene op for AaB's talentfulde kuld. Kasper Kusk er allerede solgt til Twente, og der bliver holdt et vågent øje med Nicolaj Thomsen, hvor franske klubber ser med.

Men også nordjydernes bagerste skanse, det store målmandstalent Nicolai Larsen er mere end på blokken rundt omkring. Især hans indsats i udekampen mod Dinamo Zagreb har vakt opsigt, og AaB har allerede afvist bud på den 23-årige målmand.

BT erfarer, at den hårdt satsende og nyrige tyske 2. Bundesligaklub RB Leipzig har forsøgt sig med et konkret bud, men buddet er blevet afvist.

AaB's sportschef Allan Gaarde vil ikke kommentere på konkrete klubnavne, men siger:

- Jeg kan sige så meget, at der er interesse for Nicolai.

Læskedriksfinansierede RB Leipzig, der er nyoprykker i 2. Bundesliga med blandt andre Youssuf Poulsen i truppen, har dog ikke opgivet ævred og overvejer ifølge tyske pressekilder at sende et nyt og større bud af sted mod Aalborg.

Tyskerne har som politik ikke at købe spillere ældre end 24 år, og da de akut mangler en keeper, så er det sandsynligt, der kommer endnu en henvendelse fra sportsdirektør Ralf Rangnick.

Fornyet interesse fra det tyske eller andetsteds fra vil ikke overraske Allan Gaarde.

- Han er en dygtig målmand, og han har har gjort det rigtig flot, og deraf vil der helt naturligt opstå interesse.

Prisen på Nicolai Larsen vurderes af kilder til at ligge omkring 10-12 millioner kroner, men til trods for en eventuel stor milliongevinst på talentet, så vil det efterlade AaB med et akut problem på målmandsposten. Og det i et transfervindue, der snart lukker.